ÚRAD VLÁDY 
SLOVENSKEJ REPUBLIKY
	sekcia vládnej legislatívy	 

	Na rokovanie vlády SR
	dňa 28. septembra 2005
	m. č. 16 681 /2005
                                                    k bodu č. 1

	S T A N O V I S K O

k návrhu zákona o ochrane niektorých rozhlasových programových služieb a televíznych programových služieb a služieb informačnej spoločnosti -  k novému zneniu
________________________________________________________________

                                                      I.

Návrh zákona o ochrane niektorých rozhlasových programových služieb a televíznych programových služieb a služieb informačnej spoločnosti   predkladá na rokovanie vlády SR podpredseda vlády SR a minister financií SR poverený riadením Ministerstva hospodárstva SR I. Mikloš mimo Plánu legislatívnych úloh vlády SR na rok 2005.
 
Cieľom novej právnej úpravy je harmonizácia práva Slovenskej republiky s právom Európskej únie, konkrétne so smernicou 98/84/ES o právnej ochrane služieb založených na podmienenom prístupe alebo pozostávajúcich z podmieneného prístupu. Účelom zákona je ochrana kódovaných služieb v oblasti rozhlasového a televízneho vysielania a služieb informačnej spoločnosti poskytovaných prostredníctvom elektronických zariadení na diaľku. 

K rozpočtovým dôsledkom návrhu sa v dôvodovej správe uvádza, že návrh nebude mať negatívny dopad na štátny rozpočet, ani na rozpočty obcí a rozpočty vyšších územných celkov. Túto skutočnosť podľa vyjadrenia predkladateľa vzalo na vedomie aj Ministerstvo financií SR.

Podľa  predkladateľa je predložený návrh zákona v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.
 
Na  rokovanie  vlády  SR  sa  návrh  zákona  predkladá  bez  rozporu.

	II.

Legislatívna rada vlády SR prerokovala predmetný návrh zákona na svojom zasadnutiu uskutočnenom 13. septembra 2005  a odporučila návrh zákona predložiť na rokovanie vlády SR v novom upravenom znení, v ktorom budú zapracované jej pripomienky a odporúčania. 
	
	III.
	
Sekcia vládnej legislatívy Úradu vlády SR konštatuje, že predkladateľ zapracoval do nového znenia návrhu zákona všetky pripomienky a odporúčania legislatívnej rady vlády ( 15 pripomienok), a preto odporúča  návrh zákona o ochrane niektorých rozhlasových programových služieb a televíznych programových služieb a služieb informačnej spoločnosti   s ch v á l i ť v predloženom znení.

Bratislava 22.septembra 2005
Vypracovala : J.Fischerová

	Štefan G r m a n
	generálny riaditeľ
	sekcie vládnej legislatívy